**Точка 3.**

**Представяне на информация за работата на Работната група по изготвяне на предложения за изменения и допълнения на Правилника за прилагане на Закона за защита от домашното насилие**

Със заповед № Р-2/08.01.2024 г. на министър-председателя се сформира Работна група (РГ), която да изготви предложения за изменения и допълнения на Правилника за прилагане на Закона за защита от домашното насилие (ЗЗДН) в срок до 30.04.2024 г., в съответствие с множеството промени, които се направиха със ЗИД на ЗЗДН, обн., ДВ, бр. 66 от 2023 г.

 За ръководител на РГ е определен Георги Николов - заместник-министър на правосъдието, заместник - ръководител е Емилия Александрова, държавен експерт в отдел към главния секретар „Превенция и защита от домашно насилие, сътрудничество по етнически и интеграционни въпроси и взаимодействие с гражданското общество“ в администрацията на Министерския съвет. В състава на РГ са включени представители на Администрацията на Министерския съвет, политическия кабинет на министър-председателя, политическия кабинет на заместник-министър председателя, представители на Върховния касационен съд, Националното сдружение на общините в Република България, Омбудсман на Република България, представители на Министерство на правосъдието, Министерство на вътрешните работи, Министерство на труда и социалната политика, Министерство на здравеопазването, Министерства на образованието и науката, Министерство на младежта и спорта, Министерство на финансите, Националното бюро за правна помощ, Агенцията за социалното подпомагане и Държавната агенция за закрила на детето.

Представители на неправителствените организации не са включени, предвид че би се породило конфликт на интереси, особено при разписването на процедурата за финансиране на проекти за превенция и защита от домашното насилие, където те са основни кандидати.

Голям кръг от заинтересованите страни, включително неправителствените организации ще имат възможност да коментират в рамките на процедурата за обществени консултации проекта на Постановление на Министерския съвет за изменение и допълнение на Правилника за прилагане на ЗЗДН, когато РГ приключи своята работа и проекта на акт се публикува на Портала за обществени консултации.

Обществените консултации са важен етап от процедурата по приемането на нормативните актове и практиката на АМС е да ги отразява и прилага към пакета документи, когато се разглеждат и приемат от Министерския съвет.

Работната група работи много интензивно, предвид множеството изменения и допълнения, които се направиха с изменението и допълнението на ЗЗДН.

Към момента на провеждането на заседанието, което обхваща период от 1 месец от първото заседание на РГ са проведени общо 5 присъствени заседания - 4 редовни заседания и 1 допълнително. Работната група обменя информация и по електронна поща.

Основните теми, които ще се уредят в Правилника са:

* взаимодействието между органите на изпълнителната власт, органите на местното самоуправление и местната администрация и юридическите лица, които осъществяват дейности по превенция и защита от домашното насилие за защита, помощ и подкрепа на пострадалите от домашно насилие;
* изпълнението и контролът на мерките за защита от домашното насилие;
* процедурите по избор на юридическите лица, които осъществяват превенция на домашното насилие по реда на Закона за защита от домашното насилие, условията и редът за финансирането, отчитането и контролът на дейностите по превенция;
* методиката за извършване на оценка на риска от съда;
* условията, редът и минималните стандарти за предоставяне на специализираните услуги и програми за защита от домашното насилие по реда на закона, както и финансирането и контролът им;
* информацията, подлежаща на вписване в Националната информационна система, редът за събирането и предоставянето ѝ, организацията и функционирането на системата и нивото на достъп;

Работната група е разгледала, обсъдила и приела в окончателен вид разпоредбите, свързани с *взаимодействието между органите на изпълнителната власт, органите на местното самоуправление и местната администрация и юридическите лица, които осъществяват дейности по превенция и защита от домашното насилие за защита, помощ и подкрепа на пострадалите от домашно насилие*, което е в пряка връзка и с разработения и приет от Националния съвет Координационен механизъм.

В раздела за *изпълнението и контрола на мерките за защита от домашното насилие* са уредени въпросите, свързани с прилагането на мярката за забрана на извършителя да осъществява контакт с пострадалото лице под каквато и да е форма, включително по телефон, чрез електронна или обикновена поща и факс, както и чрез всякакви други средства и системи за комуникация при условия и за срок, определени от съда, като пострадалото лице или лицето, установило нарушението, подава сигнал до съответното районно управление на Министерство на вътрешните работи, като предоставя снимков материал на екрана на средството за комуникации или получените писма по електронна или обикновена поща и факс.

В случай, че се касае за пострадало лице, което е дете ще се прилага Координационния механизъм при насилие по чл. 36г от Закона за закрила на детето.

При постъпване на заповед за защита, с наложена мярка за защита, свързана с временно определяне местоживеенето на детето при пострадалия родител или при родителя, който не е извършил насилието, при условия и за срок, определени от съда, ако това противоречи на интересите на детето служителите на Министерство на вътрешните работи се предвижда да изготвят уведомително писмо до регионална дирекция за социално подпомагане по местоживеене на детето, което е определил съответния районен съд. Полицейските служители провеждат превантивна беседа с пострадалия родител, или родителя, който не е извършил насилието, с цел незабавното уведомяване от тяхна страна при нарушение на заповедта за защита.

Разделът за *процедурите по избор на юридическите лица, които осъществяват превенция на домашното насилие по реда на Закона за защита от домашното насилие, условията и редът за финансирането, отчитането и контролът на дейностите по превенция* е в етап приключване на обсъждането в рамките на РГ, като се предвижда документацията, необходима за провеждане на процедурите, сключването на договори за безвъзмездна помощ, изпълнение, отчитане, контрол и извършване на плащания по договорите за безвъзмездна помощ да се разработва от администрацията на Министерския съвет и да се утвърждава от заместник-министър председателя, който е председател на Националния съвет.

Работната група проведе допълнително заседание относно *методиката за извършване на оценка на риска от съда,* като предвид спецификата и сложността на материята бяха поканени представители на Върховния касационен съд, Института по психология към Министерство на вътрешните работи, Националния институт по правосъдие, Националното бюро за правна помощ, Софийски градски съд ипредставителите на НПО, които са членове на Националния съвет. Предстоят допълнителни срещи, тъй като тази материя за първи път ще бъде детайлно разписана в нормативен акт, като се почерпи опит от извършването на оценка на риска в МВР и оценката на риска, която се прилага от неправителствения сектор.